FI Euroopan unionin virallinen lehti C 139/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 139/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”MELÓN DE TORRE PACHECO-MURCIA”

EU-nro: ES-PGI-0005-01235–28.5.2014

SAN ( ) SMM ( X )

1. Nimi

”Melón de Torre Pacheco-Murcia”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Melón de Torre Pacheco-Murcia” on Saccharinus Naud -lajikkeeseen ja Piel de Sapo -tyyppiin kuuluva meloni. Meloni kuuluu kurkkukasvien (Cucurbitaceae) heimoon ja sen kasvitieteellinen nimi on Cucumis melo L.

Tuotteen ominaispiirteet

— Fysikaalis-kemialliset ominaisuudet: — BRIX-LUVUN VÄHIMMÄISARVO: 12 — HEDELMÄLIHAN KIINTEYDEN VÄHIMMÄISARVO: 2,5 kg/cm2

— Aistinvaraiset ominaisuudet: Makea ja kiinteä

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Viljely

koostuu seuraavista vaiheista:

— taimikasvatus

— taimien koulinta

— ilman lämmönsäätelyä käytetyt viljelytekniikat

— pölytys mehiläispesien avulla

— käsin tehtävä sadonkorjuu.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

Tuotetta jalostava ja/tai myyvä yritys, joka voi sijaita ”Melón de Torre Pacheco-Murcia” -maantieteellisellä merkinnällä suojatun tuotteen tuotantoalueella tai sen ulkopuolella, kiinnittää hedelmään numeroidun etiketin ja/tai takaetiketin, joka toimii todisteena tuotteen alkuperästä ja mahdollistaa tuotteen seurannan markkinoilla. Etiketistä on käytävä ilmi seuraavat tiedot: numero, pakollinen maininta suojatusta maantieteellisestä merkinnästä Indicación Geográfica Protegida tai I.G.P.”Melón de Torre Pacheco-Murcia”, EU:n tunnus sekä suojatun maantieteellisen merkinnän tunnus, joka on nähtävillä ohessa:

4. Maantieteellisen alueen tarkka rajaus

Maantieteellisellä merkinnällä ”Melón de Torre Pachero-Murcia” suojattujen melonien tuotantoalue käsittää seuraavat paikkakunnat Murcian maakunnassa:

Cartagena, Fuente Álamo, La Unión, Los Alcázares, San Javier, San Pedro del Pinatar ja Torre Pacheco. Lisäksi siihen kuuluvat seuraavat hallinnolliset alueet Murcian kaupungin alueella:

Avileses, Baños y Mendigo, Corvera, Gea y Truyols, Lobosillo, Los Martínez del Puerto, Valladolises ja Sucina.

5. Yhteys maantieteelliseen alueeseen

Kyseisten melonien maine perustuu niiden erityisiin ominaisuuksiin (esimerkiksi makeus), jotka ovat seurausta monista ilmastoon, maaperään ja ihmisten toimintaan liittyvistä tekijöistä. Todisteina tästä ovat historiallisten tekstien maininnat, joita on löydettävissä vuodesta 1597 nykypäivään.

Meloninkasvatus Torre Pachero-Murcian alueella alkoi 1900-luvun alussa (vuonna 1905). Tällöin tehtiin ensimmäiset kylvöt, jotka rajoittuivat suppealle alueelle. Tuotanto oli tarkoitettu pääasiassa omaan käyttöön.

Tuotteen ominaispiirteet ovat seurausta alueen luonnosta. Tuotantoalueella vallitsee puolikuiva Välimeren ilmasto yhdistettynä meri-ilmaston piirteisiin (korkea suhteellinen ilmankosteus). Vuoden keskilämpötila on 17–18 °C, ja kesät ovat kuumia, mutta meren läheisyyden ansiosta ja rajaavien vuoristojen puuttumisen vuoksi eivät kuitenkaan siinä määrin kuin mannerilmastossa. Keskimääräinen potentiaalinen kokonaishaihdunta alueella on suuri. Heinä- ja elokuussa se kohoaa 170 millimetriin vuorokaudessa. Vuotuinen lämpötilavaihtelu on vähäistä, noin 15 °C. Tämä ja keskimäärin alle 350 millimetriin jäävä niukka vuotuinen sademäärä ovat ominaisia alueen luonnolle ja vaikuttavat myös alueen maaperään.

Meren läheisyyden vaikutuksesta ilmasto on lauhkea eikä viljelykaudella ilmene pakkasia. Tämä mahdollistaa melonien aikaisen kylvämisen ja pitkän kasvukauden, jonka aikana melonit kehittyvät hiljalleen. Näin hedelmälihasta tulee kiinteää, minkä ansiosta melonit säilyvät pidempään sadonkorjuun jälkeen. Toisaalta melonin kypsyminen osuu valoisimpaan vuodenaikaan, jolloin myös vuorokauden lämpötilavaihtelu on pientä. Tämä edistää kuoren rakenteen kehittymistä sekä parantaa melonien aistinvaraisia ominaisuuksia. Melonit kypsyvät niukkasateiseen ja aurinkoiseen aikaan, mikä lisää hedelmien makeutta ja parantaa niiden laatua. Päivälämpötila ei kuitenkaan nouse yli meloneille haitallisen 35 Celsius-asteen, mikä voisi ylikuumentaa hedelmiä ja kiihdyttää niiden vanhenemista.

Seuraavat tutkimukset vahvistavat Torre Pacheco-Murcia -melonien ominaispiirteet, kuten korkeasta sokeripitoisuudesta johtuvan erityisen makeuden sekä hedelmälihan kiinteyden:

— Instituto Murciano de Investigación y Desarrollo Agrario y Alimentario IMIDA (Murcian maatalous- ja elintarviketutkimuslaitos): ”Caracterización de las cualidades del melón tipo piel de sapo cultivado en Murcia-Cartagena” (Murcia-Cartagena-alueella kasvatettujen piel de sapo -tyypin melonien ominaisuuksien määrittäminen). Tutkimus tehtiin vuonna 2011, ja siinä otettiin yhteensä 120 näytettä 18 paikasta. Torre Pacheco-Murcia -melonien keskimääräisiä ominaisuuksia koskeva tutkimus (2010–2011) perustui 119 näytteeseen, jotka otettiin 21 eri paikasta.

— Universidad de Cartagena (Cartagenan yliopisto): ”Valoración en postcosecha de las características y constituyentes saludables del melón tipo piel de sapo cultivado en Murcia respecto al de otra zona de producción” (Murciassa kasvatettujen piel de sapo -tyypin melonien ominaisuuksien ja ravintoarvon arvioiminen sadonkorjuun jälkeen verrattuna muualla kasvatettuihin meloneihin). Tutkimus tehtiin vuonna 2011.

Vuodesta 1969 lähtien vietetty ”Fiestas del Melón de Torre Pacheco” -juhla on osoitus tuotteen alueellisesta vaikutuksesta ja sen juurtumisesta paikalliseen kulttuuriin. Kyseiset melonit mainitaan myös useissa alueen gastronomiasta kertovissa kirjoissa.

Tuotteen maine heijastuu markkinoilla, missä sen hinta on korkeampi kuin muiden espanjalaisten melonien (vuosina 1984–1986).

Meloneita on myyty niin kotimaan kuin ulkomaiden markkinoilla vuodesta 1974, ja myös ulkomainen lehdistö on kirjoittanut niiden laadusta.

Tuotteen suuri kysyntä erityisesti kesä- ja heinäkuussa käy ilmi myös lukuisista asiakkaiden lähettämistä kirjeistä.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.carm.es/web/pagina?IDCONTENIDO=96240&IDTIPO=60&RASTRO=c491$m1185,34702

(1) EUVL L 343, 14.12.2012, s. 1.